Tove Videbæk (KRF), 2000-02-10:
Rent spontant og følelsesmæssigt ville jeg umiddelbart sige
et stort ja til det her forslag
, men ved nærmere eftertanke er jeg måske ikke helt så afklaret.
Men det, Dansk Folkeparti har ret i, er, at der er lukket alt for mange plejehjemspladser ned, man har villet afinstitutionalisere, man har villet, at folk skulle være længst muligt i eget hjem, og de ældre skulle så bare have al den praktiske hjælp og pleje, de havde behov for.
Problemet er bare, at det rigtig mange steder i landet ikke fungerer ude i det virkelige liv.
Man har lukket plejehjemspladser og har ikke kunnet følge med med at etablere andre tilbud og med at yde den praktiske hjælp, og for at understrege rigtigheden af dette, kan vi blot tænke på alle de problemer, der har været med hjemmehjælp, med nedskæringer, med de mange ældre, der sidder ensomme i deres lejlighed, de mange ældre, der bliver svigtet, besøg, der bliver aflyst, osv.
Nogle ældre får kontakt med andre mennesker ved at gå ud og handle og i det mindste den ene gang om dagen at snakke med nogle andre, men de svage, som ikke kan gå ud, ja, de møder måske kun andre mennesker, når hjælpen kommer en lille time om ugen. Dette eget hjem, som de nu længst muligt er i, er ikke længere et ønskebosted for den ældre.
Det eget hjem er ikke længere egnet, når svage ældre bliver så isolerede og ensomme og utrygge, som mange er blevet i de senere år. Visiteringen til pleje- og ældreboliger er blevet alt for stram, og derfor er ældre alt for syge og svage, inden de når at komme dertil.
Det medfører igen, at de i mange tilfælde slet ikke har glæde af de mange aktiviteter og sociale tilbud, som er på plejehjemmene,
og personalet er ekstra belastet, idet gennemsnittet af beboerne er langt tungere end tidligere.
Visiteringen bør blødes op, således at ældre, som ikke mener, at de længere kan klare sig selv, i langt højere grad har mulighed for at komme på plejehjem eller i plejebolig.
Og det frie valg, som vi har hørt lidt om her i dag i mange kommuner, består i, at man selv kan vælge, om man vil skrives op på en venteliste, hvor der i forvejen står 35, eller om man hellere vil på en venteliste, hvor der står 11.
Det er det frie valg i mange kommuner.
Nej, der skal være mere plads til mennesket, man skal tage udgangspunkt i det enkelte menneske, der skal med andre ord være plads til andre værdier, til samtale, nærhed osv.
Ventelisterne, der findes på trods af den stramme visitering, skal vi have udryddet, ikke ved at stramme visiteringen yderligere, men ved at bygge flere plejeboliger.
Ventelisterne i sig selv er med til at skabe utryghed hos de ældre.
Vi skal have skabt tryghed for de ældre og
flere pleje- og ældreboliger.
Mange private plejehjem står i øjeblikket til lukning, på grund af at de ikke lever op til nogle bygningsmæssige regler, men her mener jeg, at der er mange andre kvaliteter ved plejehjem, som kan være vigtigere for de ældre, end om plejehjemmet kan leve op til kravene i diverse tekniske skemaer.
nærhed, socialt samvær, et par hænder til at hjælpe med noget praktisk eller et par hænder til at stryge over kinden
Vi skal have skabt den tryghed igen, og vi skal have udryddet den frygt og usikkerhed, som p.t. råder på det her område rigtig mange steder i landet.
Men jeg tror desværre ikke, vi kan udrydde frygten alene via et retskrav om plejehjem.